ગાડી હોય પણ રોલ્સરૉયસનો અભાવ ક્યારે પ્રગટે એ કહેવું મુશ્કેલ છે, પણ સુખની ભાવના વિખેરાઈ જતાં વાર નથી લાગતી. આપણી પાસે ત્રણ બેડરૂમનો ફલૅટ હોય, એમાં સંતોષ પણ હોય એથી મોટો વૈભવશાળી ફલૅટ માટે અભાવની ભાવના પ્રગટે અને સુખનો ચંદ્ર વાદળાં પાછળ ઢંકાઈ જાય. કોઈના પ્રત્યે ગમે તે કારણે કુભાવ જન્મે તો સુખનો વીંટો વળી જાય અને કોઈના પ્રભાવમાં આવી જઈએ એટલે સુખની વરાળ થઈ જાય અને સ્વભાવનું તો ઓસડ જ નથી, ક્યારે દુઃખની ગર્તામાં ધકેલાઈ જાય એ કહેવું મુશ્કેલ છે. આજુબાજુનાં વૈભવથી, વ્યાપાર-ધંધામાં સફળતાથી કે સમાજમાં ઉચ્ચ સ્થાનમાંથી સુખ મળે, સંતોષ મળે અને તમે નવમા વાદળ પર વિહરતા હો પણ એ સુખ પત્તાંના મહેલ જેવું છે. સાચું અને શાશ્વત સુખનું સ્ટેશન તમારી ભીતરમાં છે, પણ મન મહેરામણમાં ડૂબકી મારી મહાસુખ મળવાની આપણે દરકાર નથી કરતા.